El Jardí del Palau Robert acull, del 2 de març al 10 d'abril, l'exposició itinerant "Portalada de Ripoll.
Candidatura Patrimoni Mundial UNESCO", una iniciativa de l'Ajuntament de Ripoll per donar a conèixer la Portalada romànica del Monestir de Ripoll i ampliar els suports a la candidatura.
La mostra, de petit format, consta de cinc plafons de dues cares amb imatges i elements gràfics i textos en català, castellà, anglès i francès.
Una informació que destaca els elements més singulars i la història de la Portalada de Ripoll, porta d'entrada de la cultura clàssica i musulmana a Europa i obra mestra del romànic.
La portalada monumental de l'església de Santa Maria de Ripoll, situada a la façana occidental, data de mitjan segle XII i substitueix la primitiva porta del temple.
És una gran estructura rectangular, adossada al mur, realitzada en pedra de gres local i treballada en relleu amb escenes bíbliques i motius vegetals i geomètrics.
La seva singularitat rau tant en la seva forma, un gran arc de triomf, com en la riquesa i complexitat del programa iconogràfic, concebut molt probablement dintre la pròpia comunitat de benedictins ripollesos.
Amb aquesta exposició, que l'Ajuntament de Ripoll va encarregar al Centre d'Estudis Comarcals del Ripollès, es dóna continuïtat a la tasca de promoció de la Portalada de Ripoll i es pretén aconseguir el màxim suport per a la candidatura.
La mostra, a més de Barcelona, ja ha visitat les ciutats de Madrid, Girona i Perpinyà.
La Portalada del Monestir de Ripoll ja consta inscrita, des de mitjan abril de 2015, a la llista indicativa del Patrimoni Mundial d ela UNESCO, tràmit imprescindible perquè la Portalada sigui declarada Patrimoni Mundial.
El camí per aconseguir que la Portalada del Monestir de Santa Maria de Ripoll sigui declarada Patrimoni Mundial per la UNESCO, va fer un nou pas el mes de novembre passat quan fou inclosa en la Llista Indicativa per part del Consejo del Patrimonio de l'Estat espanyol.
A partir d'aquest moment haurà d'estar com a mínim un any, en aquesta llista per tal de poder optar a formar part de la Llista de Patrimoni Mundial de la UNESCO.
El Patrimoni de la Humanitat o Patrimoni Mundial (en anglès World Heritage) és un pla de protecció dels béns culturals i naturals del món, proposat per l'Organització de les Nacions Unides per a l'Educació, la Ciència i la Cultura (UNESCO), a través de la "Convenció sobre la Protecció del Patrimoni Mundial Cultural i Natural", aprovat el 1972.
I- Representar una obra mestra del geni creatiu humà.
II- Testimoniar un important intercanvi de valors humans al llarg d'un període de temps o dintre d'una àrea cultural del món, en el desenvolupament de l'arquitectura o la tecnologia, les arts monumentals, l'urbanisme o el disseny paisatgístic.
III- Aportar un testimoniatge únic o almenys excepcional d'una tradició cultural o d'una civilització existent o ja desapareguda.
IV- Oferir un exemple eminent d'un tipus d'edifici, d'un conjunt arquitectònic o tecnològic o d'un paisatge, que il·lustri una etapa significativa de la història humana.
V- Ser un exemple eminent d'una tradició d'assentament humà, d'utilització del mar o de la terra, que sigui representativa d'una cultura (o cultures), o de la interacció humana amb el medi ambient, especialment quan aquest es torni vulnerable enfront de l'impacte de canvis irreversibles.
VI- Estar directament o tangiblement associat amb esdeveniments o tradicions vives, amb idees o amb creences, amb treballs artístics i literaris d'una destacada significació universal.